Die NG gemeente Westdene was 'n gemeente van die Nederduitse Gereformeerde Kerk in die westelike voorstad van Johannesburg met dieselfde naam, Westdene. Die laaste Nagmaal is op Sondag 14 Oktober 2018 gehou, waarna die gemeente op 31 Oktober ophou bestaan en die lidmate op 1 November by die NG gemeente Greymont inskakel. Die kerkgebou sou verkoop word. Begin 2011 was dit een van net drie (naas Crosby 142 lidmate volgens die 2009-syfer en Claremont met 245 lidmate) besonder klein gemeentes van die Nederduitse Gereformeerde Kerk in die weste van Johannesburg wat nog nie by aangrensende gemeentes ingelyf is nie. Claremont het egter ophou bestaan op 28 Augustus 2011. In 2015 het Crosby se getal belydende lidmate afgeneem tot 99 en Westdene s'n tot 106. Ná 'n 16 jaar lange stryd van 6 Februarie 1905 af is die gemeente Waterval uiteindelik op 24 Mei 1921 van die moedergemeente Langlaagte as agtste gemeente in die Goudstad afgestig. Van Waterval sou mettertyd regstreeks of onregstreeks nagenoeg 20 gemeentes in twee Sinodale gebiede afstig. Binne die eerste amper 15 jaar van Waterval se bestaan het die lidmaattal in so 'n mate toegeneem (in 1932 was daar reeds 1 656 lidmate en 3 260 siele) dat die kerkraad 'n hulpprediker moes beroep.